62018CJ0261_RES
Zadeva C‑261/18
Evropska komisija
proti
Irski
Sodba Sodišča (veliki senat) z dne 12. novembra 2019
„Neizpolnitev obveznosti države – Sodba Sodišča, s katero je bila ugotovljena neizpolnitev obveznosti – Neizvršitev – Direktiva 85/337/EGS – Soglasje in gradnja polja vetrnih elektrarn – Projekt, ki ima lahko znatne vplive na okolje – Neobstoj predhodne presoje vplivov na okolje – Obveznost regularizacije – Člen 260(2) PDEU – Predlog za naložitev denarne kazni in pavšalnega zneska“
Okolje – Presoja vplivov nekaterih projektov na okolje – Direktiva 85/337 – Obveznost pristojnih organov, da opravijo presojo pred izdajo soglasja – Neizvedba presoje – Obveznost organov, da to odpravijo – Obseg – Presoja, izvedena za namene regularizacije po zgraditvi in začetku uporabe zadevnega obrata – Dopustnost – Pogoji
(člen 4(3) PEU; Direktiva Sveta 85/337, kakor je bila spremenjena z Direktivo 97/11, člena 2(1) in 4(1) in (2))
(Glej točke od 72 do 78.)
Okolje – Presoja vplivov nekaterih projektov na okolje – Direktiva 85/337 – Obveznost pristojnih organov, da opravijo presojo pred izdajo soglasja – Neizvedba presoje – Obveznost organov, da to odpravijo – Obseg – Neobstoj poznejše presoje – Kršitev
(Direktiva Sveta 85/337, kakor je bila spremenjena z Direktivo 97/11, člena 2(1) in 4)
(Glej točke od 79 do 84.)
Države članice – Obveznosti – Izvajanje direktiv – Neizpolnitev obveznosti – Utemeljitev na podlagi nacionalne ureditve – Nedopustnost
(člen 258 PDEU)
(Glej točke od 89 do 91.)
Države članice – Obveznosti – Neizpolnitev obveznosti – Utemeljitev – Načelo varstva zaupanja v pravo – Sklicevanje države članice na načelo, da bi preprečila ugotovitev neizpolnitve obveznosti – Nedopustnost
(člen 258 PDEU)
(Glej točki 92 in 93.)
Tožba zaradi neizpolnitve obveznosti – Sodba Sodišča, s katero je ugotovljena neizpolnitev obveznosti – Neizpolnitev obveznosti izvršiti sodbo – Denarne sankcije – Pavšalni znesek – Določitev zneska – Merila – Teža in trajanje kršitve – Neizvršitev sodbe s področja presoje vplivov na okolje
(člen 260(2) PDEU; Direktiva Sveta 85/337, kakor je bila spremenjena z Direktivo 97/11)
(Glej točke od 115 do 123.)
Tožba zaradi neizpolnitve obveznosti – Sodba Sodišča, s katero je ugotovljena neizpolnitev obveznosti – Neizpolnitev obveznosti izvršiti sodbo – Denarne sankcije – Pavšalni znesek – Določitev zneska – Merila – Zmožnost plačila – Datum presoje
(člen 260(2) PDEU)
(Glej točko 124.)
Tožba zaradi neizpolnitve obveznosti – Sodba Sodišča, s katero je ugotovljena neizpolnitev obveznosti – Neizpolnitev obveznosti izvršiti sodbo – Denarne sankcije – Denarna kazen – Določitev oblike in zneska – Odločanje Sodišča po prostem preudarku – Merila
(člen 260(2) PDEU)
(Glej točke od 131 do 135.)
Povzetek
Irski so naložene denarne sankcije zaradi neizvršitve prejšnje sodbe Sodišča, s katero ji je bila med drugim naložena presoja vplivov polja vetrnih elektrarn na okolje
Sodišče, ki je odločalo v velikem senatu, je v sodbi Komisija/Irska (polje vetrnih elektrarn v Derrybrienu) (C‑261/18), razglašeni 12. novembra 2019, Irski naložilo denarne sankcije, ker ta ni sprejela konkretnih ukrepov po sodbi z dne 3. julija 2008, Komisija/Irska (
1
), s katero je Sodišče ugotovilo, da je Irska kršila Direktivo 85/773 (
2
) zaradi gradnje polja vetrnih elektrarn v Derrybrienu (Irska), ne da bi se prej izvedla presoja vplivov na okolje.
Irska je po razglasitvi sodbe iz leta 2008 uvedla postopek regularizacije, s katerim je želela upravljavcu polja vetrnih elektrarn v Derrybrienu omogočiti, da izpolni zahteve iz Direktive 85/337. Vendar upravljavec polja vetrnih elektrarn tega postopka ni predlagal niti niso tega postopka irski organi sprožili po uradni dolžnosti, zato je Komisija pri Sodišču vložila drugo tožbo zaradi neizpolnitve obveznosti.
Sodišče je najprej preučilo obveznosti, ki jih imajo države članice, kadar je bil projekt dovoljen v nasprotju z obveznostjo predhodne presoje vplivov na okolje, ki je določena z Direktivo 85/337. Sodišče je opozorilo, da morajo države članice v skladu z načelom lojalnega sodelovanja sprejeti vse potrebne ukrepe, da nadomestijo neizvedbo presoje vplivov na okolje. Zlasti morajo izvesti presojo iz naslova regularizacije, in to tudi po začetku uporabe obrata. Pri tej presoji je treba upoštevati ne le prihodnje vplive tega obrata na okolje, temveč tudi vplive na okolje v obdobju od vzpostavitve tega obrata. Ta presoja se lahko zaključi s spremembo ali preklicem soglasij, ki so bila izdana v nasprotju z obveznostjo predhodne presoje.
Irska pa kljub zakonodajni reformi, s katero je bil uveden postopek regularizacije, ni izvedla nove presoje vplivov polja vetrnih elektrarn na okolje, s čimer ni spoštovala pravnomočne sodbe iz leta 2008.
Dalje, Sodišče je zavrnilo trditve, ki jih je Irska podala, da bi upravičila svoje ravnanje. Na eni strani se Irska ne more sklicevati na nacionalne določbe, s katerimi so možnosti za sprožitev postopka regularizacije, ki je bil uveden za izvršitev sodbe iz leta 2008, omejene. Sodišče je v tem okviru opozorilo, da morajo nacionalni organi nadomestiti neizvedbo presoje vplivov na okolje in da obveznosti, ki izhajajo iz Direktive 85/337, veljajo tudi za upravljavca polja vetrnih elektrarn, saj je ta pod nadzorom Irske. Na drugi strani, čeprav so soglasja za gradnjo polja vetrnih elektrarn v Derrybrienu postala dokončna, se Irska zato, da bi se izognila posledicam, ki izhajajo iz objektivne ugotovitve nespoštovanja Direktive 85/337, ne more sklicevati na pravno varnost in na zaupanje v pravo zadevnega upravljavca glede pridobljenih pravic. Sodišče je v zvezi s tem poudarilo, da se projekti, zoper soglasje za katere ni več mogoče vložiti neposrednih pravnih sredstev zaradi izteka roka za njihovo vložitev, določenega z nacionalno zakonodajo, ne morejo preprosto šteti za zakonsko dovoljene z vidika obveznosti presoje vplivov na okolje.
Sodišče je ob upoštevanju teže in trajanja neizpolnitve obveznosti, glede na to, da je od sodbe iz leta 2008 minilo enajst let, ne da bi bili sprejeti ukrepi, potrebni za uskladitev s to sodbo, in ob upoštevanju plačilnih zmožnosti Irske tej državi članici naložilo, naj Evropski komisiji plača pavšalni znesek v višini 5.000.000 EUR in denarno kazen v višini 15.000 EUR na dan od izreka te sodbe do datuma izvršitve sodbe iz leta 2008.
(
1
)	Sodba z dne 3. julija 2008, Komisija/Irska (C‑215/06, EU:C:2008:380).
(
2
)	Direktiva Sveta 85/337/EGS z dne 27. junija 1985 o presoji vplivov nekaterih javnih in zasebnih projektov na okolje (UL, posebna izdaja v slovenščini, poglavje 15, zvezek 1, str. 248).